Document ID: 31989R1488

*****
ΚΑΝΟΝΙΣΜΟΣ (ΕΟΚ) αριθ. 1488/89 ΤΗΣ ΕΠΙΤΡΟΠΗΣ
της 30ής Μαΐου 1989
για παρέκλιση από ορισμένες διατάξεις του κανονισμού (ΕΟΚ) αριθ. 2835/77 περί των λεπτομερειών ενισχύσεως για το σκληρό σίτο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 00/89 (2), και ιδίως το άρθρο 10 παράγραφος 5,
Εκτιμώντας:
ότι με τον κανονισμό (ΕΟΚ) αριθ. 3103/76 του Συμβουλίου της 16ης Δεκεμβρίου 1976 περί της ενισχύσεως για το σκληρό σίτο (3) όπως τροποποιήθηκε τελευταία από τον κανονισμό (ΕΟΚ) αριθ. 1216/89 (4), χορηγείται επίσης ενίσχυση σε ορισμένες περιοχές της Ισπανίας και της Ελλάδος· ότι οι περιοχές αυτές περιελήφθησαν στον κατάλογο των ζωνών που μπορούν να επωφεληθούν της ενισχύσεως στο σκληρό σίτο τον Μάιο 1989· ότι η καθυστερημένη αυτή απόφαση επιβάλλει παρέκκλιση από ορισμένες διατάξεις του κανονισμού (ΕΟΚ) αριθ. 2835/77 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 2806/88 (6), ιδίως όσον αφορά την ημερομηνία λήξης της προθεσμίας για τη δήλωση των εκτάσεων που έχουν σπαρθεί με σκληρό σίτο καθώς και τον έλεγχό τους
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκλιση από το άρθρο 4 παράγραφος 1 του κανονισμού (ΕΟΚ) αριθ. 2835/77, οι αιτήσεις ενισχύσεως για την περίοδο 1989/90 μπορούν να υποβληθούν μέχρι τις 30 Ιουνίου 1989
- στην Ισπανία, στην αυτόνομη Κοινότητα Navara καθώς και στις επαρχίες Salamanca, Zamora και Tolede,
- στην Ελλάδα, στην περιοχή της Θράκης.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Μαΐου 1989.

Labels: 18
17
19